五雲詩
作者：衛宗武
朝代：宋

paragraphs: 千巖萬壑東南美，中有一山尤秀偉。
伊誰衣被以佳名，非霧非烟騰瑞氣。
有人於此曾課書，出山能士爲寫圖。
風林泉石振清響，佔畢吟誦聲難模。
聚爲胸中綫五色，不補衣裳華衮黻。
迺作江湖漫浪遊，奮藻揚葩肆吟筆。
文爲人瑞要瑞時，時不與我文奚爲。
何如抱書還舊隠，姑頌楚橘歌商芝。
吾衰一字不解作，平生學殖嘆荒落。
爲儒無用擬修玄，徒想仙人五雲宅。